Brave (pelayar web)

Brave ialah pelayar web percuma dan sumber terbuka yang menumpukan kepada privasi dan prestasi. Ia berasaskan Chromium dan menyekat iklan dan penjejak dalam talian secara lalai. Brave tersedia di Windows, macOS, Linux, iOS dan Android, serta menyokong lebih 50 bahasa. Pelayar ini dibangunkan oleh Brave Software.

Sejarah
Brave pertama kali dikeluarkan pada tahun 2016. Brave diasaskan oleh Brendan Eich (pencipta JavaScript dan bekas CEO Mozilla) dan Brian Bondy. Para pengasas menyatakan bahawa mereka membangunkan Brave untuk menangani isu privasi, pengiklanan dan kawalan pengguna di web. Mereka menubuhkan Brave Software Inc untuk membangunkan dan menyenggara pelayar tersebut. Pembangunan awal tertumpu kepada menyekat iklan dan penjejak di peringkat pelayar.

Antara tahun 2017 dan 2020, Brave telah berkembang untuk menyokong pelbagai platform desktop dan mudah alih. Dalam tempoh ini, pelayar tersebut telah menambah alatan privasi dan penambahbaikan prestasi.

Pada tahun 2025, Brave mengumumkan bahawa jumlah pengguna aktif bulanan mereka telah melebihi 100 juta.

Model Perniagaan
Brave menjana pendapatan melalui pelbagai sumber.

Produk Premium
Brave VPN: Perkhidmatan langganan terbina dalam yang menyediakan VPN dan tembok api (Firewall) untuk pelayar.
Leo AI: Pembantu AI bersepadu untuk pelayar dan enjin carian.
Brave Talk: Perkhidmatan persidangan video yang berintegrasi dengan kalendar.

Pendapatan Pengiklanan
Iklan pelayar: Iklan yang dipaparkan dalam antara muka pelayar.
Iklan carian: Iklan berasaskan kata kunci yang dipaparkan di Brave Search.

API
Brave Search API: Brave menyediakan API yang membolehkan akses kepada indeks enjin carian bebas miliknya.

Ciri-ciri

Sekatan iklan dan penjejak
Brave menyekat iklan dalam talian dan skrip penjejakan secara lalai, yang bertujuan mengurangkan pengumpulan data dan meningkatkan kelajuan pemuatan halaman.

Tetingkap peribadi dengan Tor
Brave menawarkan tetingkap peribadi yang menghalakan trafik melalui rangkaian Tor. Ini menyembunyikan alamat IP pengguna daripada laman web.

Carian Brave
Brave mempunyai enjin cariannya sendiri yang dipanggil Carian Brave. Ia tidak bergantung pada pemprofilan pengguna untuk hasil carian.

Segerakkan
Brave Sync membolehkan pengguna berkongsi penanda buku, tetapan dan sejarah pelayaran merentas peranti. Ini berfungsi tanpa memerlukan akaun pengguna pusat.

Ganjaran Brave
Brave Rewards ialah program pengiklanan pilihan yang membolehkan pengguna memperoleh mata wang kripto Basic Attention Token (BAT) dengan melihat iklan yang tidak menjejak pengguna. Token BAT yang diterima boleh digunakan untuk menyokong pencipta kandungan. Penyertaan adalah secara sukarela.

Rujukan

Kategori:Pelayar web
Kategori:Pelayar web Windows
Kategori:Perisian percuma